Bana Község Önkormányzata

**2944 Bana, Jókai M. u. 18.**

**J E G Y Z Ő K Ö N Y V**

Készült: A 2022. április 21. napján 7.00 órai kezdettel megtartott rendkívüli képviselő-testületi ülésről (2944 Bana, Jókai M. u. 18., Díszterem).

Jelen vannak: Toma Richárd polgármester

 Ágoston Gábor képviselő

 Lakasz Tímea képviselő

 Lanczer János alpolgármester

 Lengyel Erika Anita képviselő

 Róth-Kovács Frida képviselő

továbbá: dr. Bacsárdi József jegyző

Toma Richárd polgármester: Tisztelettel köszöntök mindenkit. A napirendi pontokat kiküldtük. Aki a napirendi pontokkal egyetért, az kérem, kézfelemeléssel jelezze. Megállapítom, hogy a Képviselő-testület egyhangúlag elfogadta a kiadott napirendi pontokat.

*A Képviselő-testület az ülés napirendi pontjainak tárgyalását nyílt szavazással, 6 fő képviselő részvételével, 6 igen szavazattal elfogadta, és meghozta a következő határozatot:*

**Bana Község Önkormányzata Képviselő-testületének
23/2022. (IV. 21.) határozata**

*Bana Község Önkormányzat Képviselő-testülete elfogadja a 2022. április 21-i rendkívüli Képviselő-testületi ülés napirendi pontjait az alábbiak szerint:*

1. Beszámoló a két ülés között történt eseményekről, a lejárt határidejű határozatokról, és a bizottságok által hozott döntésekről.

Előterjesztés felelőse: Polgármester

1. 2021. évi költségvetési rendelet módosítása

Előterjesztés felelőse: Polgármester

1. Adóbevételek alakulása

Előterjesztés felelőse: jegyző

1. A Bábolnai Közös Önkormányzati Hivatal igazgatási szünetéről

Előterjesztés felelőse: jegyző

1. Egyebek

a) Beszerzési eljárás lezárása

Előterjesztés felelőse: Polgármester

Határidő: azonnal

Felelős: polgármester

1**. Beszámoló a két ülés között történt eseményekről, a lejárt határidejű határozatokról, és a bizottságok által hozott döntésekről.**

Polgármester: Ismertetem a napirendi pontot. A két ülés között történt eseményeket tekintve március 12-én nőnapi rendezvényt tartottunk a Kultúrházban, mely nagy sikert aratott, szép számmal jelentek meg a hölgyek. A nemzeti ünnepünk alkalmából szervezett március 15-i rendezvényt is megtartottuk. Március 17-én társulási ülésen vettem részt, melynek témája a 2021-es költségvetés módosítása volt. Erre azért volt szükség, mivel a nagyigmándi társulás előbb fizette ki a januári béreket, és ezeket hozzá kellett igazítani a költségvetéshez. A Pannon-víz gyűlésén is részt vettem, ahol a cég működéséről, beruházásairól, módosításairól kaptunk tájékoztatást. A temető ravatalozójának műszaki átadásán is részt vettem Jegyző Úrral és Mónikával együtt. Erről a testületi anyagban később is szó lesz. A KEM Területi-fejlesztési Kft-nél szerződést írtam alá a minibölcsőde építésével kapcsolatban. A TOP-os csapadékvíz-elvezető pályázat hiányzó hozzájáruló nyilatkozatait beszereztem. Ezekre azért volt szükség, mert e nélkül nem mehet a projekt. A földhivatalnál megkaptuk a hozzájárulást, befogadták az összes nyilatkozatot és a Vízügynek is átküldtük. Remélhetőleg napokon belül eredményeket is fogunk kapni. Április 8-án szintén Tatabányán voltam a minibölcsőde terveinek egyeztetése végett. Erre az emelkedő építőanyag árak miatt volt szükség, a költséghatékonyság apró módosításokat szükséges végrehajtani a terveken. Ennyit szerettem volna elmondani a két ülés között történt eseményekkel kapcsolatban, a felmerülő kérdésekre válaszolok.

dr. Bacsárdi József: Két dolgot tennék hozzá. Az egyik a Kardirex Egészségügyi Központ helyzete. Március 31-én lejárt a szerződése a Kardirex Egészségügyi Központnak, és április elsejével a Győri Petz Aladár Kórház vette át az egészségügyi szakellátásokat egy kivételével. A fizikoterápiát Komáromban fogják végezni, oda kell menni addig, ameddig a Bábolnai Fürdőben nem alakítják ki a fizikoterápiás kezelések igénybevételének lehetőségét. A másik dolog, hogy a Hivatalból Aljegyző Asszony eltávozott, ideiglenes megbízottként Mónika vette át a helyét.

Polgármester: Annyit még szeretnék én is hozzátenni, hogy a Testület korábbi döntése alapján a polgármester 100 ezer forintig dönthet, de 70 ezer forint feletti összeg megítélésekor be kell számolnia a Testület felé. Szeretné jelezni, hogy a Szociális Bizottság elnökével egyeztetve két ukrán család kapott 100 ezer forintot. Ők régebben itt dolgoztak a Farm Tojásnál, hazatértek, majd menekültként tértek vissza. Nem volt semmijük, az anyagi helyzetük abszolút reménytelen volt. Kérem a Képviselő-testületet, hogy vegye ezt tudomásul. A támogatásról nem kell elszámolniuk.

Ágoston Gábor: Hosszú távon mennyire fogja érinteni a települést ez az ukrán helyzet?

Polgármester: Bábolnán is vannak elhelyezve emberek. Felhívást tettünk ki az adományok gyűjtésével kapcsolatban. Most is vinni fogok adományokat. Az elemzők szerint hosszú háborúra kell készülni, nem fog megállni ez a dolog. Esetlegesen arra is fel kell készülni, hogy vészhelyzetben átmenetileg nekünk is kell családokat, embereket elhelyezni. Sokan tranzitnak tekintik Magyarországot, de sokan kértek státuszt is. Szerintem előfordulhat az, hogy nekünk is meg kell nyitnunk egy elhelyezésükre alkalmas épületet. Kértek tőlünk már erre vonatkozólag felvilágosítást. Egyelőre jeleztük, hogy nincs ilyen helységünk, a tisztálkodást nem tudjuk megoldani. A Kultúrház jöhetne szóba, azonban erről egyelőre nincs szó még.

dr. Bacsárdi József: Napi szinten kell jelenteni a rendelkezésre álló szálláshelyeket.

Ágoston Gábor: A két család hol van elszállásolva?

Polgármester: A Szemenyei-féle házban, melyet a Farm Tojás vett meg. Cserélődnek folyamatosan az ott lakók is. Munkát is ajánlanak nekik.

Lakasz Tímea: Ismertetném a Pénzügyi és Településfejlesztési Bizottság döntéseit.

Polgármester: A Rákóczi utcában lévő két telek kapcsán szeretném elmondani, hogy Szemenyei Kálmán felkeresett. Ismertettem vele a Bizottság döntését. Kálmán jelezte, hogy 2.600.000 forintért nem kívánja megvásárolni a telket, maximum 2.200.000 forintot adna érte. Ha a Testület ezt nem fogadja el, akkor visszalép a telkek megvásárlásától. Kérem a Képviselő-testületet, hogy fontolja meg a dolgot, mivel a telek már régóta áll üresen. Kedvezőbb lenne eladni, többet veszítenénk a felárral. Úgy gondolom, hogy az lenne a jó megoldás, ha ezt eladnánk. Kérném a képviselők véleményét majd erről.

dr. Bacsárdi József: Kiegészíteném a Bizottság napirendi pontot nem érintő döntéseivel. Az ingatlaneladással kapcsolatban önálló testületi döntés szükséges.

Polgármester: A ravatalozóval kapcsolatban beszéltem a kivitelezővel. Vállalta a rendszer zárttá alakítását.

Ágoston Gábor: Az ingatlanvételi ajánlattal kapcsolatban annyit tennék hozzá, hogy a Pénzügyi Bizottság álláspontja, és a vevő ajánlata közötti kompromisszumot kellene megtalálni.

Polgármester: Nem fog többet adni érte. Azt kell fontolóra vennünk, hogy el akarjuk-e adni. Úgy gondolom, hogy adjuk el neki, mivel ő lát benne fantáziát az állapota ellenére is. A 2,2 millió is jó bevétel lenne az Önkormányzatnak. Más érdeklődő nem volt, a hirdetés ellenére sem. Kérdezem a képviselőket, hogy ki az, aki a 2.200.000 forintos eladási áron támogatja az ingatlan eladását?

*A Képviselő-testület a javaslatot nyílt szavazással, 6 fő képviselő részvételével, 4 igen, 1 nem szavazattal és 1 fő tartózkodásával elfogadta és meghozta a következő határozatot:*

**Bana Község Önkormányzata Képviselő-testületének
24/2022. (IV.21.) határozata**

Bana Község Önkormányzata Képviselő-testülete elfogadja a Bana, Rákóczi utcában kialakított 2 db telek (271 HRSZ, 272 HRSZ) értékesítését bruttó 2.200.000 Ft értékben Szemenyei Kálmán, banai lakos számára, azzal, hogy az ingatlan vásárlás költségeit vevő köteles vállalni.

Felhatalmazza a Polgármestert az adásvételi szerződés aláírására.

Felelős: Polgármester

Határidő: 2022. május 31.

*A Képviselő-testület a napirendi pontot nyílt szavazással, 6 fő képviselő részvételével, 6 igen szavazattal elfogadta és meghozta a következő határozatot:*

**Bana Község Önkormányzata Képviselő-testületének
25/2022. (IV.21.) határozata**

Bana Község Önkormányzata

I. jóváhagyja, elfogadja, tudomásul veszi a Pénzügyi és Településfejlesztési Bizottsága alábbi tárgyban és határozatszámmal elfogadott döntéseit:

⸻ Bem utcában kialakított 5 db ingatlan (67/1-5. hrsz) értékesítése- 16/2022. (IV.11.)

⸻ Falugazdász beszámolója - 20/2022. (IV. 11)

⸻ Banai Bóbita Óvoda kérelme státuszbővítése és karbantartási munkái - 21/2022. (IV. 11.), 22/2022. (IV. 11.)

⸻ Ravatalozó felújításához kapcsolódó pótmunka- 23/2022. (IV. 11.)

⸻ Csomagküldő kialakítása- 24/2022. (IV. 11.)

⸻ Telek megvásárlása- 25/2022. (IV. 11.)

II. megbízza a polgármestert a határozatok végrehajtásával.

Felelős: Polgármester

Határidő: 2022. május 31.

**2. 2021. évi költségvetési rendelet módosítása**

Polgármester: Áttérnénk a második napirendi pontra, mellyel kapcsolatban mindenki megkapta az anyagot. Erre azért van szükség, mert hamarosan lesz a 2021-es évi zárszámadás, melyhez mindig igazítani kell a költségvetést. Az anyagban minden látható. Ha valakinek kérdése van ezzel kapcsolatban, arra természetesen válaszolok.

dr. Bacsárdi József: Kiemelném a költségvetéssel kapcsolatban, hogy 405 millió forintról indultunk és ehhez képest december 31-ig 430 millió forintra módosult a főösszegünk. Ez egy szép plusz bevételt jelent. Úgy gondolom, hogy a tavalyi év pénzügyileg sikeresen zárult.

Lakasz Tímea: A Pénzügyi Bizottság támogatja a módosítást.

Polgármester: Szavazást kezdeményezek a rendeletmódosításról, melyhez minősített többség szükséges. Megállapítom, hogy a Képviselő-testület egyhangúlag elfogadta a rendeletmódosítást.

*A Képviselő-testület a rendeletmódosítást nyílt szavazással, 6 fő képviselő részvételével, 6 igen szavazattal elfogadta és meghozta a következő határozatot:*

Bana Község Önkormányzata Képviselő-testülete elfogadja **Bana Község Önkormányzata Képviselő-testületének a 4/2022. számú önkormányzati rendeletét, a** 2021. évi költségvetéséről szóló 1/2021.(II.11.) önkormányzati rendelet módosításáról.

**3. Adóbevételek alakulása**

Polgármester: A harmadik napirendi pontunk az adóbevételek alakulása. Átadnám a szót a Jegyzőnek.

dr. Bacsárdi József: Mindenki látta a számokat, melyeket táblázatban küldtünk az előterjesztéshez csatolva. Eddig nagyon jónak tűnnek ezek a bevételek, időarányosan megvagyunk. Úgy számoltunk, hogy a 36.950.000 forintos terhekhez képest vélhetően több fog befolyni 2022-ben. Látható, hogy eddig 17.760.000 forint folyt be összesen helyi adókból. A hátralék 2.450.000 forint. Úgy gondolom, hogy teljesülni fognak a bevételek idén is, június végén tudunk hozni újabb számokat. Úgy gondolom, hogy a második félévben a járdafelújítást, melyet beterveztünk a költségvetésbe biztonsággal meg lehet csinálni. Ez függvénye nyilván a bevételek teljesülésének, de vélhetően teljesülni fognak.

Polgármester: Beszélgettünk Jegyző Úrral arról, hogy mennyire érintik az adókból befolyó bevételeket a jelenlegi nehéz helyzet. Úgy tűnik, hogy a helyi vállalkozásokat nem rendíti meg ez a helyzet, mely a háború, a covid és a válság miatt kialakult. Szerencsések vagyunk, hogy olyan iparűzések folytatódnak a település területén, melyek főként a mezőgazdasággal foglalkoznak, melyre mindig szükség lesz. Ezek a tevékenységek jól teljesítenek és jól is fognak teljesíteni az elkövetkezendőkben is.

dr. Bacsárdi József: Igen, Bábolna és Bana környékén is főként agráripari vagy arra épülő tevékenységeket folytató cégek vannak, és ez az ipartípus eléggé válságálló.

*A Képviselő-testület a beszámolót nyílt szavazással, 6 fő képviselő részvételével, 6 igen szavazattal elfogadta és meghozta a következő határozatot:*

 **Bana Község Önkormányzata Képviselő-testületének
26/2022. (IV.21.) határozata**

Bana Község Önkormányzat Képviselő-testülete elfogadásra javasolja a Képviselő-testületnek a negyedéves adóbevételről szóló beszámolót.

Határidő: azonnal

Felelős: alpolgármester

4. A Bábolnai Közös Önkormányzati Hivatal igazgatási szünetéről

dr. Bacsárdi József: Ismertetném a közigazgatási szünet időpontjait. Kérném a Képviselő-testület támogatását ezzel kapcsolatban.

*Képviselő-testület a napirendi pontot nyílt szavazással, 6 fő képviselő részvételével, 6 igen szavazattal elfogadta és meghozta a következő határozatot:*

Bana Község Önkormányzata Képviselő-testületének
27/2022. (IV. 21.) határozata

Bana Község Önkormányzatának Pénzügyi és településfejlesztési Bizottsága javasolja a Képviselő-testületnek, hogy:

1. a Bábolnai Közös Önkormányzati Hivatal banai kirendeltségén 2022. július 25-től – 29-ig, 2022. augusztus 15-től – 19-ig és 2022. december 27-ét érintően igazgatási szünetet rendeljen el.
2. az elrendelt igazgatási szünet kapcsán, a zavartalan feladatellátás érdekében felkéri a jegyzőt a szükséges munkaszervezési intézkedések megtételére, valamint a lakosság és a társhatóságok előzetes tájékoztatására.

Felelős: Jegyző

Határidő: 2022. december 27.

**5. Egyebek**

Polgármester: Rátérnénk az egyebekre. Megkaptátok a játszótér kivitelezésével kapcsolatos anyagot is. A közbeszerzési eljáráson a Bonita Játszóterek Group Kft. adta be a legjobb árajánlatot. Minél előbbi döntésre lenne szükség ezzel kapcsolatban, mivel a tavalyi árat a kivitelező cég még tudja tartani pár napig, azonban a vas ára drasztikusan emelkedik, ezért fontos lenne minél előbb dönteni erről. A játszótér rossz állapotban van, szeretnénk, ha ezt minél előbb kiviteleznénk.

*A Képviselő-testület az árajánlatot nyílt szavazással, 6 fő képviselő részvételével, 6 igen szavazattal elfogadta és meghozta a következő határozatot:*

Bana Község Önkormányzata Képviselő-testületének
28/2022. (IV.21.) határozata

Bana Község Önkormányzata Képviselő-testülete a Bonita Játszóterek Group Kft. (9200 Mosonmagyaróvár, Pázsit utca 16/B.) árajánlatát fogadja el Br. 5.986.379,- Ft értékben. Felhatalmazza a Polgármestert, hogy a Bonita Játszóterek Group Kft.-vel a szerződést kösse meg. A beszerzés összegének díját a Képviselő-testület a Magyar Falu Programban biztosított 1177/3009/265/5/2022 iktatószámú 3345791169 projektazonosítójú Támogatói Okiratban foglalt támogatási összeg terhére rendeli megfizetni.

Felelős: Polgármester

Határidő: 2022. augusztus 31.

Polgármester: Köszönöm a figyelmet az ülés 7.45 órakor véget ért.

K. m. f.

**Toma Richárd dr. Bacsárdi József**

 polgármester jegyző